**Toimintakertomus 2020**

Porvoon vanhempainyhdistykset ry Föräldraföreningar i Borgå rf (POFF) on koulurajat ylittävä kuntakohtainen vanhempainyhdistys.

Olemme kunnan yhteistyökumppani kodin ja koulun yhteistyössä edistäen vanhempien mielipiteiden esiin tuomista koulutusta ja kasvatusta koskevissa kysymyksissä, vahvistaen kodin ja koulun yhteistyötä sekä edistäen kasvatusyhteistyötä, yhteisöllisyyttä ja lasten hyvinvointia.

Olemme vuorovaikutteinen, vaikuttava ja osallistuva. Viestimme aktiivisesti opetukseen ja kasvatukseen liittyvistä asioista erityisesti Porvoossa, edistämme porvoolaisten vanhempainyhdistysten yhteistyötä, käymme avointa keskustelua koulutus- ja sivistysjohdon, muiden viranomaisten ja kunnallisten päättäjien kanssa, teemme esityksiä näkemiemme uudistusten eteenpäin viemiseksi ja osallistumme lasten ja nuorten hyvinvoinnin edistämiseen toiminta-alueella.  Lähtökohtamme on rakentava. Uskomme yhteistyön voimaan.

POFF on Suomen vanhempainliiton jäsen ja kaksikielisenä yhdistyksenä teemme yhteistyötä myös Hem och Skolan kanssa.

Vuoden lopussa yhdistyksessä oli 24 yhdistysjäsentä: 16 suomen- ja 8 ruotsinkielistä vanhempainyhdistystä, joista yksi on päiväkodin vanhempainyhdistys. Lisäksi yhdistyksellä on neljä henkilöjäsentä.

**Toiminta**

**Kohti uutta yhteistyötä vahvistaen**

Toimintavuosi 2020 jää vanhempaintoiminnan vuotena mieleen uuden rakentamisena. POFFin hallitus uudistui isolta osin ja toimintaa lähdettiin viemään eteenpäin uusin ajatuksin. Kantavaksi ajatukseksi otimme yhteistyön ja rakentavuuden. Halusimme, että meidät nähdään toimijana, joka linkittyy myös koulujen arkeen sitä tukien.

Toimintavuodessa näkyivät vahvasti koronaepidemian tuomat poikkeukselliset olot niin koulussa kuin muussakin arjessa. Erityisesti tässä ajassa yhteistyö on noussut arvoonsa. Tahto ja rohkeus keskustella rakentavasti ja avoimesti, omia näkökulmiamme esille tuoden. Luottaen, arvostaen.

**Vahvuuksia ja iloa poikkeuksellisessa korona-ajassa**

POFFin toimintavuosi 2020 oli todella vilkas. Kevään koronaepidemia- ja etäkoulujärjestelyt keskusteluttivat paljon. Keskusteluja eri toimijoiden kanssa käytiin lähes päivittäin mm. opetusjärjestelyjen, koulukuljetuksen, -ruokailun ja koululaisten terveydenhuollon määräaikaistarkastusten osalta. Tapasimme läpi vuoden säännöllisesti koulutus- ja sivistysjohtoa sovituissa kokouksissa, ja kävimme tiivistä keskustelua ajankohtaisista asioista tapaamisten lomassa.

Raskaan talven jälkeen haluaisimme tuoda kevääseen ja kesään toivoa ja iloa.

Huomioimme poikkeuksellisessa ajassa ylioppilaskirjoituksiin valmistautuneet ja ylioppilaiksi kirjoittaneet. Kertomalla tulevaisuuden unelmistaan he osallistuivat ylioppilaslakkien arvontaan. Mahdollistimme ylioppilaslakit myös kahdelle tiukassa taloustilanteessa elävälle ylioppilaalle.

Juhlistimme koulunsa päättäviä lukuisin kakuin ja kukin paikallisten yrittäjien The Fancy Little Factoryn ja Kakkukuningattaren yhteistyönä. Toteutimme tässä yhteydessä somekampanjan, jossa vanhemmat kertoivat lastensa vahvuuksista. Halusimme nostaa esiin hyvän, vaikka ympärillä oli paljon huolta.

Kesällä osallistuimme Porvoon Päiville. Lähtökohtamme oli tehdä vanhempaintoimintaa näkyväksi, jutella sekä tavata vanhempia ja muita toimijoita. Osastomme kaupunginpuistossa oli 500 hohtavan foliopallon myötä kiinnostava ja keräsi kävijöitä. Totesimme jälleen, että kaikki vanhempaintoimijat ja vanhemmat pohtivat tahoillaan samanlaisia asioita – ja että vertaistuelle ja vanhempaintoiminnalle on tärkeä paikkansa.

**Kehittämistyötä ja tutustumista omiin jäsenyhdistyksiin**

Meidät valittiin Suomen Vanhempainliiton kuntakohtaisten vanhempainyhdistysten kehittämishankkeeseen, jossa kiteytyivät tavoitteet tulevasta: haluamme tutustua paremmin omiin jäsenyhdistyksiimme, luoda viestinnästä yhä vahvempaa ja tiivistää yhteistyötä kaupungin ja erityisesti koulujen & rehtoreiden kanssa.

Menneenä syksynä ehdimmekin jo vierailla rehtorikokouksen lisäksi Albert Edelfeltin, Huhtisen, Tolkkisen, Linnajoen ja Sannaisten koulujen vanhempainyhdistysten kokouksissa. Vierailuja sovittiin myös alkuvuoteen 2021.

Saimme myös kutsun tulla kertomaan toiminnastamme Hem och Skolan hallituksen kokoukseen ja kävimme kahden hallituksen jäsenen, Sussin ja Marikan voimin kertomassa meidän ajatuksiamme vanhempaintoiminnasta ja sen kehittämisestä. Tämä vierailu konkretisoi yhteistyön tarvetta suomen- ja ruotsinkielisten yhdistyksen välillä. Puheenjohtajamme Marika on myös Suomen vanhempainliiton johtokunnassa, mikä mahdollista näkökulmien tuomisen eri puolilta Suomea.

**Lukutaitotyötä yhdessä koulujen kanssa, tiiviisti lasten arjessa**

Lukutaidolla on merkitystä, sujuvalla lukemisella erityisesti. Halusimme kiinnittää tähän huomiota, ja haastoimme kaupungin alakoulut kansainvälisenä Read Hour-päivänä lukuhaasteeseen. Lähes kaikissa porvoolaisissa alakouluissa, niin suomen- kuin ruotsinkielisissäkin, luettiinkin tunti samaan aikaan koko koulun voimin. Osallistuneiden kesken arvoimme kirjakasseja lukuintoa lisäämään.

Vuoden aikana toteutui useita muitakin lukuteemaisia tempauksia, joita ideoidaan eteenpäin toimintavuonna 2021. Yhteistyö kaupungin opettajien kanssa tiivistyy, sillä tapaaminen kaupungin äikkätiimin kanssa on sovittu alkuvuoteen 2021, samoin keskustelu matikkatiimin kanssa. Näemme kodit avainasemassa lasten lukutaidon edistämiseen, ja tähän toivomme voivamme vaikuttaa.

**Etävanhempainillalla koulut ja kodit lähemmäs toisiaan**

Koko kaupungin yhteinen etävanhempainilta toteutui marraskuussa. Keskustelijoina olivat koulutusjohtajat Jari Kettunen ja Rikard Lindström, rehtori Markku Antinluoma, suunnittelija Mona Savinainen ja kehittämispäällikkö Minna Öhman sekä sivistysjohtaja Sari Gustafsson. Onnistunut tilaisuus herätti toiveen vastaavistakin tulevista; mahdollisesti teemoitettuna ja koulukohtaisestikin.

**Yhteistä vastuuta ja välittämistä**

Korona piti otteessaan myös vuodenvaihteen lähestyessä. Pyysimme myös porvoolaiset koulut ja päiväkodit piirtämään ja askartelemaan porvoolaisille kotihoidon asiakkaina oleville ja palvelutaloissa asuville mummoille ja vaareille, jotka viettivät epidemian takia mahdollisesti yksinäisintä joulua koskaan. Kortteja kerättiinkin Porvoossa yli 3000 yhdessä kaupungin ja Siskot ja Simot- vapaaehtoisorganisaation kanssa.

Vastuu tästä poikkeuksellisesta ajasta on yhteinen. Siksi kiitimme porvoolaista oppilashuollon henkilökuntaa työstään #olettärkeä-maskein ja koulutus- ja sivistysjohtoa #olettärkeä pipoin. Kampanjan myötä myös lukuisat vastuulliset vanhemmat saivat maskin - jokainen tahollaan vaikuttaen siihen, että joulunkin jälkeen voitaisiin palata turvallisesti lähiopetukseen.

**Työryhmissä koululaisten hyvinvoinnin puolesta**

Porvoon kaupungissa käynnistyi Unicefin lapsiystävällinen kunta-työ, jossa olemme kutsuttuna tahona mukana.

Meillä on lisäksi edustus myös mm. kaupungin varhaiskasvatus&koulutustyöryhmässä, lasten ja nuorten osallisuus ja vaikuttaminen- työryhmässä, sisäilma-, liikenneturvallisuus- ja ravitsemusryhmissä, joissa mietimme kokonaisvaltaisesti koululaisten hyvinvointia.

**Vahvalla viestinnällä näkyvyyttä**

Viestintämme on ollut erittäin vahvaa ja säännöllistä. Facebook-sivumme www.facebook.com/porvoonvanhemmat

tavoittaa poikkeuksetta yli 10 000 kuukaudessa, ja Näkökulmia-sarjamme vanhemmista ja paikallisista osaajista valtakunnan tasolle saakka on tullut varsin suosituksi. <https://www.porvoonvanhempainyhdistykset.fi/nakokulmia/>

Koostimme myös 52 tapaa tehdä vanhempaintoimintaa Porvoossa. Viikoittain facebook-sivuillamme julkaistu [#mitäsinätekisitlapsesipuolesta](https://www.facebook.com/hashtag/mit%C3%A4sin%C3%A4tekisitlapsesipuolesta?__eep__=6&__cft__%5b0%5d=AZUeI882yOfo6MfCkiiUCYz58eF0aJC21ceGtE5OHWKo4RUhRKmJcoox8IKyAP-uYaUiGteOFRkQfyuPflGLDYWfsI3s_8_i_Psaw6tIy8V57wpbeRUsKZvijhN3WK1nBh6rPHX5OIlLZmYQjxFFNSZKS_I5Bwc-iYbMvfIEH1zH0k1E7pInvQ6upRkkpjKxKO8&__tn__=*NK-R) osoitti, että teemme valtavan paljon kodin ja koulun yhteistyötä jokaisessa koulussa.

Joulukuussa julkaisimme uudet verkkosivumme ja uusi uutiskirjepohjamme valmistui alkavan vuoden viestintään.

**Koulukuvaukset tuttuun tapaan järjestelykorvauksitta**

Yhdistyksen kilpailuttamassa koulukuvaussopimuksessa oli mukana 11 koulua (Careeria, Epoo, Hinthaara, Hindhår, Ilola, Kerkkoo, Tuorila, Kulloo, Linnajoen koulu, Strömborgska skolan ja Tolkkinen). Sopimus oli vuoden mittainen eikä järjestelykorvausta otettu. Näin varmistettiin mahdollisimman edulliset kuvat. Kuvaajana toimi porvoolainen Lindell.

Tässä kummallisessa ajassa on onneksi monta asiaa, jotka ovat ennallaan. Niistä yksi on välittäminen. [#Olettärkeä](https://www.facebook.com/hashtag/olett%C3%A4rke%C3%A4?__eep__=6&__cft__%5b0%5d=AZUeI882yOfo6MfCkiiUCYz58eF0aJC21ceGtE5OHWKo4RUhRKmJcoox8IKyAP-uYaUiGteOFRkQfyuPflGLDYWfsI3s_8_i_Psaw6tIy8V57wpbeRUsKZvijhN3WK1nBh6rPHX5OIlLZmYQjxFFNSZKS_I5Bwc-iYbMvfIEH1zH0k1E7pInvQ6upRkkpjKxKO8&__tn__=*NK-R) [#Duärviktig](https://www.facebook.com/hashtag/du%C3%A4rviktig?__eep__=6&__cft__%5b0%5d=AZUeI882yOfo6MfCkiiUCYz58eF0aJC21ceGtE5OHWKo4RUhRKmJcoox8IKyAP-uYaUiGteOFRkQfyuPflGLDYWfsI3s_8_i_Psaw6tIy8V57wpbeRUsKZvijhN3WK1nBh6rPHX5OIlLZmYQjxFFNSZKS_I5Bwc-iYbMvfIEH1zH0k1E7pInvQ6upRkkpjKxKO8&__tn__=*NK-R)-näkökulma tulee korostumaan seuraavana toimintavuonna vieläkin enemmän. Meistä jokaisen tärkeys ja vastuu.

**Hallinto ja talous**

Yhdistyksen hallituksessa toimivat Marika Salomaa (pj.), Katja Sarmia (varapj.), Susann Träskelin (sihteeri), Anne Tukiainen ja Pertti Nieminen (rahastonhoitaja)

Yhdistyksen tili oli Myrskylän Säästöpankissa. Jäsenmaksua ei peritty. Liittymismaksua oli 10 €. Kannatusmaksu oli 50 €.

Toimintaan saatiin yleisavustusta 2 000 € Suomen Vanhempainliiton aluerahan muodossa. Loppuvuonna 2020 varmistui lisäksi Neste Oilin 2500 € avustus toimintavuodelle 2021. Se on kohdennettu koulukiusaamattomuuden vastaiseen työhön Porvoossa.

Yhdistyksen toiminnantarkastaja oli Tarja Juvonen ja varatoiminnantarkastaja Nina Martikainen.